آذربایجان‌دا دۆزنلنن قوشولماما حرکتینین(باغلانتیسیزلار-عدم تعهد) دؤولت و حکومت باشقانلارینین ۱۸.جی ذیروه توپلانتی‌سین‌دا دؤنم باشقانلیغی ونزوئلادان آذربایجانا گئچدی.
باکی‌داکی توپلانتینین آچیلیشینی حیاتا گئچیره‌ن ونزوئلا دؤولت باشقانی نیکولا مادورو، قوشولماما حرکتی درنم باشقانلیغینین آذربایجانا گئچدیگینی اعلان ائتدی.
دؤنم باشقانلیغی قبول ائدیلن آذربایجان پرزیدنتی ایلهام علی‌یئو توپلانتیداکی چیخیشین‌دا، آذربایجانین باشقانلیق دؤورون‌ده اؤز فعالیتینی باندونگ پرنسیپلری اساسین‌دا قوراجاغینی بیلدیردی.
علی‌یئو، اؤلکه‌لرین اگمن‌لیک و تورپاق بوتؤولویونه سایغی، ایچ ایشلره قاریشماماق، قارشی‌لیق‌لی ماراقلارین قورونماسی و امکداشلیغین تشویقی کیمی ایلکه‌لری احتیوا ائد‌ن باندونگ پرنسیپلرینین، آذربایجان خاریجی سیاستینین اساس پرنسیپلری ایله اوست اوسته دوشدویونو وورغولادی.
اولوسلارآراسی حقوقا عمل اولونماسی اوچون چابالارین آرتیریلماسی لازیم اولدوغونا وورغو ائد‌ن علی‌یئو، "بو باخیم‌دان بیرلشمیش میللتلر تشکیلاتینین فعالیتین‌ده اصلاحاتلارا احتیاج وار. سرحدلرین گوج ایستیفاده ائدیلمکله دییشدیریلمه‌سی، اؤلکه‌لرین تورپاق بوتونلوکلرینین پوزولماسی، ایچ ایشلره مداخیله قبول ائدیلمز" ایفاده‌لرینی ایشلتدی.
علی‌یئو، داغ‌لیق قاراباغ مناقیشه‌سینه ده توخوناراق، ۲۵ ایلده‌ن چوخ‌دور کی، آذربایجان تورپاقلارینین یوزده ۲۰سینین ارمنیستانین ایشغالی آلتین‌دا اولدوغونو خاطیرلاتدی.
علی‌یئو، بیرلشمیش میللتلر گوونلیک شوراسی طرفین‌دن قبول ائدیله‌ن ۴ قطعنامه‌ده ارمنیستان قوشونلارینین قیدسیز شرط‌سیز آذربایجان تورپاقلارین‌دان چیخاریلماسینین طلب ائدیلدیگینی بیلدیره‌رک، او قرارلارین تطبیق اولونمادیغینی سؤیله‌دی.
